
Asen de DAN COROU 


„Parcă-mi sărise un dop de beznă din urechi, 
Mi se desluşise adevărata cintare 
Nici nu Ştiţi ce înseamnă secretele sunete 
Ale unui gînd, desfăşurindu-se. ” 
MARIN SORESCU 


Uşa s-a închis în urma lui şi atunci soarele a explodat deasupra 
inundîndu-l dintr-o dată cu lumina sa lichidă, încălzindu-i trupul uscat pînă 
la suflet de lungul marş solitar prin labirintul dunelor de nisip. 

A venit ziua, aşa cum vine ea aici, brusc, fără pregătirea răsăritului de 
soare, părînd un continuu ceas de amiază. Încremenit în sfidarea timpului 
Omul mergea, cu pas monoton, încercînd să scape din încercuirea străzilor 
înşelătoare deschise în nisipul ce se putea năpusti asupra lui în orice clipă. 
Să mergi, să mergi, să mergi... 

Să mergi sub un soare impersonal şi nepăsător, gata în orice moment să 
te aperi. Atent la orice zgomot, la orice clipire ce poate răzbate prin ecranul 
de lumină care cade din complexul acela de reacţii nucleare numit soare, să 
navighezi prin lumină fără altă busolă decît invizibila direcţie interioară. 
lar noaptea să nu vezi nimic, suspendat într-un hău negru, în care nu te mai 

distingi de neantul din jur, ajungînd să te crezi una cu nimicul din jur. De 
ce nu se întîmplă la fel şi ziua? 

Străzile de nisip se deschid mereu în faţa sa, cîte două, cîte patru, cîte 
şase. O piaţă, o intersecţie, tot înainte fără să ştie dacă nu cumva se învîrte 
în cerc. 

O piaţetă se deschide brusc în faţa lui, uimindu-l cu lipsa pereţilor late- 
rali şi dispariția orizontului nisipos. Sub talpă nisipul face loc marmorei 
lucioase. 

Un spaţiu pătrat, mic cît un loc de casă. Un om în centrul lui, uluit, 
încercînd să-şi dea seama unde se află. Aleargă la marginea ringului de 
marmură privind povîrnişul de marmură roşie cu irizaţii albe, ducînd 
undeva jos, mai jos de norii care-i învăluiau baza. 

Drumul pe care a venit nu mai există. Dizolvat în spaţiu, dispare într-un 
timp incert în care formele se schimbă mereu. 

Noaptea cade brusc, iar omul se întinde încercînd să doarmă. Clipeşte 
de cîteva ori vrînd să vadă dacă are ochii închişi sau nu şi stingerea con- 
ştiinţei se adaugă nopţii. 

S-a trezit brusc o dată cu lumina care năvălea din zenit. Se ridică în 
picioare, frecîndu-se la ochi. Panta piramidei s-a schimbat peste noapte. 
Acum este în interiorul unui trunchi de piramidă aşezată cu baza mică în 
Jos. Soarele este şi el, undeva pe acolo, în baza mare, depăşit de pereţii care 
merg mult mai departe. 

În spatele său se aud paşi. Se întoarce uimit spre omul ivit din neant ce 
se îndreaptă către el. 


L-am privit o clipă, uimit să văd o ființă vie aici, unde anii de rătăcire 
m-au învăţat cu singurătatea. De ani de zile paşii mei întipăriţi pe nisip sînt 
stingheri în marea de pulbere. El mă priveşte cu ochi vioi şi tăioşi, de parcă 
acum ar fi descins din labirintul formelor veşnic schimbătoare. 

Era un bărbat înalt, îmbrăcat într-o cămaşă largă, cu multe cute şi falduri 
în care s-ar fi putut ascunde un arsenal întreg. O clipă am crezut că sînt eu, 
dar privindu-l atent am observat că ne deosebim destul de mult. L-am în- 
trebat direct, fără introducere şi ocolişuri inutile: 

— „Cine eşti?” Anii de singurătate îmi dau dreptul să ştiu. 

Mi-a răspuns cu un glas ce tăia parcă aerul din jur: 

— Un om oarecare, să zicem că sînt umbra ta. 

— Să zicem. l-am răspuns, fără să mă mir de toanele sale. Aici am 
văzut prea multe lucruri pentru ca să mă mai mire ceva. 

— De unde vii? 


Nu părea deloc încîntat de întrebare. A tăcut cîteva clipe, sporind liniş- 
tea din jur cu tăcerea ce-i năvălea prin priviri. Ochii au izbucnit apoi 
mînioşi. Cuvintele împroşcau în rafale înţelesuri tăioase. 

— Ce cauţi aici? De ce ai venit după mine? Lasă-mă în pace, m-ai 
chinuit destul! 

L-am privit surprins. Sărmanul nu părea cu minţile duse, deşi aici totul 
este în mişcare, formele se schimbă mereu, înțelesurile se pierd, nimic nu 
este stabil. Cineva m-a prevenit de asta, mă simt însă destul de tare. Poate 
aşa începe, te simţi destul de tare. 

— Omule, i-am spus calm, te văd prima dată în viaţa mea! Habar n-am 
avut de existenţa ta aici! Cine eşti? 

— Cum, nu mă cunoşti? Atunci de ce-mi expui sufletul pe frînghia de 
rufe? De ce tropăi încălţat prin el? De ce îl arăţi tuturor cu degetul? Ia 
uitaţi-vă la el, nenorocitul! Vedeţi cît sînt de deştept şi ce anomalie vă arăt 
eu? Te crezi mai bun, mai inteligent? Crezi că eşti capabil să-mi faci ordine 
în idei? Să-mi ştergi praful de pe emoţii? Cine te crezi? Şi în definitiv ce 
cauţi aici? 

Nu i-am răspuns. Am tăcut încercînd să-mi dau seama cine este şi ce-mi 
reproşează. În nici un caz nu-i puteam spune ce caut aici. Am fost prevenit 
să nu spun nimănui, nici măcar soarelui, dacă-mi va veni vreodată să-mi 
întind mîinile spre discul de foc şi să mă caut în el. 

— De cîte ori m-ai ucis, bestie? De cîte ori nu m-ai asasinat în toate 
felurile, pînă ai găsit modul cel mai absurd, cel mai epatant şi care te scoate 
pe tine în lumină cel mai bine... 

— Eu nu ţi-am făcut nimic! 

— Mi-ai făcut în gînd! Şi te înşeli. Alături de tine, în altă coloană tipă- 
rită, un altul caută poate să salveze pe cineva sau găseşte o soluție mai 
bună ca a ta. Ce-ţi pasă?! Crezi că ajungi nemuritor? Crezi că cineva îți va 
murmura numele cu religiozitate dacă-i sperii cu „bau-bau?”. 

— Omule, cine eşti? 

— Ei bine, ceea ce mi-ai făcut tu mie va fi o mîngiiere pe lîngă ceea 
ce-ţi voi face eu acum. Te-am prins aici pe terenul meu! Aici nu trebuia să 
intri! Eu aici am individualitate. 

Simţeam că nu mai pot suporta. Am răcnit cît am putut, făcînd între- 
barea ce mă chinuia să umple universul: 

— Cine eşti?!! 

Privirea omului se îngustă, deveni asemenea a două raze reci, tăioase, ce 
încercau să-mi domine fruntea. „Mă va ataca.” Intuiţia se strecoară rece ca 
o şopîrlă mişcînd hățişul cuvintelor şi spărgînd baloanele de săpun din care 

țişneau înțelesurile. Eram pregătit. Am fost prevenit, înainte de plecare că 
aici trebuie să fiu pregătit în orice clipă. 

Un țipăt ascuţit sparge liniştea care se prăbuşeşte în cioburi tăioase. 

— Shonan Kottan!! îmi urlă omul înălţindu-se brusc în aer cu piciorul 
stîng adunat sub el şi dreptul pregătit de lovituri. 

— Personajul meu, am murmurat uluit, dar e doar o închipuire. Piciorul 
său se destinde brusc intersectînd însă traiectoria mîinii mele drepte. A 
căzut într-o parte şi răsturnîndu-se a revenit în picioare. M-am rostogolit 
spre el lovindu-l în plin cu picioarele şi am sărit în diagonală. Nu s-a 
clintit. 

Privirea sa rece şi tăioasă rămîne proptită în fruntea mea. 

— Degeaba, sînt blindat. 

— Hiaa, răspunde el, repezindu-se spre mine. Schimbul de lovituri este 
metodic şi rapid. La fiecare impact strig şi mă gîndesc; 

— De ce? Strig. 

— De ce? 

— De ce? 

Un urlet puternic lasă să răzbată armonica atacului decisiv. Laserul îi 
străluceşte în mînă în timp ce el cade asupra mea. Micul scut finisat ca o 
oglindă îmi este singura apărare. Trage din punctul cel mai înalt al 
traiectoriei. 

Raza incandescentă se loveşte de scut şi se întoarce înapoi. O mică 
mişcare a scutului şi acesta devine la rîndul lui o armă, întorcînd moartea 
asupra celui care o lansează. 

M-am îndepărtat în grabă. După cîteva ore de mers m-am oprit şi mi-am 
imaginat cu toată forţa de care eram în stare că nu i-am făcut nimic rău, 
doar un leşin şi că acuma, exact acuma, în momentul acesta se trezeşte şi 
strigă după mine. Apoi am pornit mai departe fără să aud sau făcîndu-mă 
că nu aud strigătul de peste nisipuri: 

— Te crezi generos? Laşule! Crezi că nu ştiu că mai ai nevoie de mine? 
Eşti ipocrit pînă şi cu tine! 

Am mărit paşii să nu-l mai aud, pornind din nou în căutarea Drago- 
nului... 


Coloanele de bazalt par infinite privite de jos. Omul obosit se aşează 
lîngă o coloană simțind împunsăturile înviorătoare ale pietrei în spate. 
Umbră nu există. Lumina soarelui la zenit curge pe pereţii coloanei perfect 
verticale fără a lăsa un petic de umbră. Talpa striveşte un scorpion atras de 
umbra omului. Goneşte un şarpe cu clopoței ce-l priveşte veninos de lîngă 

altă coloană, şarpele curge, îndepărtîndu-se zdrăngănind din vertebre. 
Lumina dizolvă totul în jur. 

„Porneşte mai departe, Mergi înainte! Mereu înainte!” Aici, unde soa- 
rele stă nemişcat, unde pretutindeni sînt numai coloane nesfirşite de piatră, 
fiecare asemenea celeilalte, ori unde mergi tot înainte se cheamă. Ținta 
călătoriei este undeva înainte, un „înainte” incert şi nelocalizat în care se 
ajunge mergînd aiurea, după un plan fără plan. 

Dar oare ajungînd „acolo” va recunoaşte locul? Va şti omul obosit, zgî- 
riat, murdar, epuizat că a ajuns „acolo”? Există acel „acolo”? ţinta pe care 
o caută de cînd... Nu mai ştia de cînd, toată viaţa i se pare că a petrecut-o 
într-o căutare continuă, o goană neobosită după o himeră. 

Un zîmbet îi luminează privirea mohorîtă. Ideea absurdă era încîntătoare 
prin naivitatea ei... Aici, în tărîmul în care timpul s-a desprins de spaţiu 
orice este posibil. 

Începe să se caţere calm, agăţîndu-se de fiecare ieşitură a stîncii aproape 
drepte, proptindu-se în fisuri, gîfiind şi privind mereu în sus. Milimetru cu 
milimetru vîrful se apropie, pierzîndu-şi nuanţa albăstruie, devenind din ce 
în ce mai net, mai clar. 

Nu se gîndea la efortul pe care-l face, nici la mişcările dificile, la dure- 
rea ce-i paralizează trupul în spasme nervoase, la frica ce-i cuprinde sto- 
macul încingîndu-i izvorul mişcării. 

Toate erau departe de el. Esenţa sa era deja sus, pe platforma de sub 
soare, lăsîndu-şi umbra pe stîncă, iar umbra se chinuia gîfîind şi transpirînd 
să îl ajungă din urmă. Timpul nu există, nu are cum să-l măsoare în încre- 
menirea ce domneşte în jur. Conştiinţa înecată de efort pluteşte lin pe flu- 
viul lui Cronos. 

Ajuns sus se trînteşte pe piatra încinsă şi, regăsindu-se, îşi cere scuze 
pentru cîteva momente sieşi, apoi cade într-un somn ca o noapte veşnică. 

Abia aţipit, o forță străină îl ridică în picioare şi o lovitură năprasnică îl 
culcă la pămînt. Rostogolindu-se într-o parte, scapă de a doua lovitură pe 
care o intuieşte venind şi ridicînd din instinct piciorul primeşte burta agre- 
sorului care se repezise să-i dea lovitura de graţie. 

Ridică piciorul prelungind mişcarea atacantului, ridicîndu-l în aer şi im- 
primîndu-i o curbă parabolică ce se va sfirşi dincolo de marginea prăpas- 
tiei, acolo jos, la baza coloanei. O clipă îi zări faţa hidoasă cu ochii bulbu- 
caţi şi dinţii lungi şi ascuţiţi ieşind printre buzele rînjite. Zvîcneşte piciorul 
cu mai multă forță, nu din teamă, căci teama a dispărut din sufletul său de 
mult, atunci în biroul acela alb, cu mobila albă, cu oamenii în alb care i-au 
spus... 


Dar fiara nu a căzut. Zvicnind puternic abdomenul, s-a înălţat în aer şi 
picioarele s-au adunat sub trup pentru a se proiecta în omul trîntit pe jos, 
care vede soarele eclipsat de un vîrcolac fioros. Un gînd i-a trecut atunci 
prin minte şi o bucurie intensă îi inundă sufletul. Într-adevăr, aici centrul 
labirintului este pretutindeni, numai să-l poţi vedea. Rezultă logic, atunci... 
Atunci cel din faţa sa este Dragonul. 

Puteri nebănuite sînt atrase din pîntecul contractat. Se rostogoleşte în 
faţă şi prelungeşte cercul într-o curbă graţioasă ce se intersectează cu figura 
fiarei. Contactul cu faţa adversarului îi provoacă o durere vie, lovitura a 
fost recepționată calm şi întoarsă integral în mîna ce lovea... 


«...„Atunci m-am retras pas cu pas studiindu-l pe Dragon. Faţa fioroasă 
nu-mi spunea nimic, ştiam că în clipa următoare putea fi alta sau să dispară 
total. M-am oprit. Terenul nu-mi oferea nici un avantaj — am aşteptat calm, 
respirînd în rafale rapide, încercînd să cîştig maximum de energie, să-mi 
umplu rezervorul pînă cînd se va vărsa în prea plinul emoţiilor. 

Dragonul nu este înarmat. Nu are de ce să fie înarmat, aşa mi-au spus 
toţi cei care ştiau ceva despre el, că forțele sale sînt imense. Cei care l-au 
cunoscut nu mai spun nimic sărmanii, fii-le ţărîna uşoară acolo unde-şi 
dorm somnul eternității. 

Eu sînt înarmat. Armele mele sînt inteligenţa, speranţa şi voinţa de a-l 
învinge. La nevoie îmi voi înfige colții tăioşi ai speranţei în trupul lui deşi- 
rîndu-l după linia veacurilor. Cei care l-au cunoscut pînă acum nu mai 
aveau nici o speranţă. Cel care mi-a dat speranţa mi-a dispărut din memo- 
rie lăsîndu-mi în mînă arma ca mică amintire... „Khiaaa!” Atacă brutal, 
copleşitor, se înalță des în aer lovind cu mîinile şi picioarele. 


Desen de DAN COROIU 


Parez, încercînd să străpung dansul Distrugătorului prin contraatac. 
Lupta decisivă a durat fracțiuni de secundă. L-am lovit în aer, prinzîndu-i 
gîtul într-o lovitură laterală cu piciorul în care-mi pusesem toată speranţa. 
Gîtul s-a căscat, împroşcîndu-mă cu lichid cald şi greţos care se întăreşte 
pe mine împiedecîndu-mi mişcările. S-a prăbuşit la pămînt spărgîndu-se în 
mii de cioburi, împroşcîndu-mă cu mici ace tăioase. 

Cioburile s-au topit, s-au adunat într-o băltoacă scurgîndu-se la picioa- 
rele mele, ocolindu-le ca meandrele unui fluviu sau ca... Apa cristalină, 
bobiţe cristaline împrăştie milioane de curcubeie ce-mi joacă în faţa ochi- 
lor, mă atrage răcoarea apei... De cînd n-am mai văzut măcar apă şi sîsîitul 
şarpelui lung şi gros mă trezeşte din reverie. Capul imens se leagănă în faţa 
mea, picioarele îmi sînt imobilizate într-o strînsoare de menghină. 

Singura şansă rămîne o lovitură laterală cu cantul palmei în care-mi pun 
toată speranţa şi capul şarpelui se rostogoleşte în aer. Trupul cuprins de 
spasme îmi eliberează picioarele şi mă arunc într-o parte, lovind capul 
dihaniei cu piciorul, urmărindu-i căderea în prăpastia al cărei capăt nu-l 
văd. 

Trupul şarpelui este vertical vibrînd rapid, formînd noduri şi ventre ca o 
coarda de pian ciupită. Sîngele se evaporă ascunzîndu-l într-o mantie 
ceţoasă, fremătînd, modificîndu-şi mereu forma, căutînd parcă ceva. lată-i, 
se luminează şi ceața ia forma unui om, stînd în picioare, în alb, tînăr, 
viguros. 

M-am repezit spre el, dar mîna ridicată şi peretele voinţei sale mi-au 
blocat mişcarea. „Ajunge!”, îmi strigă, „nu mai are rost; m-ai învins. Per- 
cepția eventualităţilor îmi arată că ne vom bate la infinit aşa...” 

— Am să te atac acolo unde speranţa nu te mai ajută, continuă el zîm- 
bitor. 

— Unde? l-am întrebat calm. 

Se apropie de mine zîmbindu-mi şi atingerea sa mă electrocutează. Sar 
într-o parte lovindu-l cu piciorul. Parează lovitura grațios, cu zîmbetul pe 
buze. „Încă n-ai înţeles, omule, că forţa şi-a spus cuvîntul?” 

— De ce aş avea încredere? 

— De ce nu? Tu m-ai chemat, la început fără să ştii, apoi ai vrut să mă 
vezi. Ei bine, iată-mă! 

Oamenii în alb spuneau că totul provine din subconştient... 

— Hai să mergem! 

— Unde? l-am întrebat, 

— Acolo, în centru, pentru ultima dispută. 

— Spuneai că s-a terminat... 


— Cea fizică, da. Să vedem cum stai cu forța mentală. Dacă eşti mai 
tare, mă retrag. 

Facem cîţiva paşi, oprindu-ne în fata unei siluete din marmură. Silueta 
reprezintă un corp uman pe care s-au trasat un număr mare de pătrate. 

— Aşează-te, îmi spune din partea dreaptă. Mă aşez şi eu în partea 
opusă, contemplînd silueta în mărime naturală. 

— Ține! şi-mi întinde o cutie cu nasturi mici, negri. Ştii să joci? 

— Ce anume? 

— Ştii să-ţi joci viaţa? 

— O Joc cum ştiu şi eu, mai bine, mai rău, ca orice om. 

— Nu jocul, ci la joc? 

— Nu joc cu miză din principiu. Nu mă distrează. 

— Nici n-o să te distreze. Dacă nu joci, o pierzi prin descalificare. 

— Explică-mi! 

— Simplu! În noduri pui o piesă, pun o piesă. Dacă înconjur piesa sau 
un grup o iau. Uite aşa... 

Amintirea jocului milenar mă inundă brusc. Regulile simple, puţină 
tactică, toate se conturează precis în minte. 

— Porţiunile de corp pe care le ocup sînt ale mele. Cred că-ţi dai seama 
ce şanse mai ai atunci... De acord? 

— Am de ales? 

— Nu! Ai însă cinci piese avans. Pune-le unde vrei. 

Am început să le plasez una cîte una. Prima am pus-o la rădăcina 
nasului. „Aha, domnul se teme să nu-i iau minţile”, comentă Dragonul. A 
doua am pus-o în bazinul inferior. „Fără comentarii”, îmi surîde ironic. A 
treia am plasat-o la nivelul ombilicului. Îmi surîde, ironia a dispărut. A 
patra am pus-o în dreptul inimii. Zîmbetul s-a şters. Ultima am pus-o în 
creştet. Încordarea îi cuprinde faţa. Atacă în bazin şi eu îi răspund în cap. 
Atacă plămînul drept şi eu contraatac piesa din bazin. Se insinuează lîngă 
inimă şi-i tai legătura cu plămînul. Încearcă să ocolească piesa de la 
ombilic, dar reuşesc să-i barez drumul cu un zid de piese distanţate în 
ochiuri elegante. 

Reuşeşte o legătură spre gît, insinuîndu-se spre cap. O veche lovitură 
din copilărie, mi-am spart capul aterizînd forţat dintr-un cireş, mă supără. Îi 
barez drumul, legîndu-mă cu piesele din jurul inimii. Se face că nu observă 
şi atacă baza piciorului drept. Profit să întăresc trunchiul. 

Nu mai suride. Nu mai este crispat. Şi-a creat mici focare şi ştie că unul, 
unul singur să reziste şi toată structura mea se va spulbera în vînt întorcîn- 
du-mi elementele în circuitul naturii. Ştiu şi eu. Colţii tăioşi ai speranţei mi 

se arată în priviri.. 

— Te-ai enervat? mă întreabă calm, privindu-mă senin. 

— Nu. 

— Bine. Nici nu trebuie. Nervii nu ajută cu nimic. 

— De ce mi-ai dat mie negrele? 

— Te-am crezut mai slab. Îţi pare rău? Ironia îi înflorea buzele. Ţi-am 
dat un handicap prea mare crezînd că-ţi plasezi piesele în abdomen cum fac 
toţi, dar tu ţi-ai asigurat centrii vitali. Bravo... acuma taci şi joacă! 

Lupta devine tot mai strînsă. Piesele se îngrămădesc, dar am legături 
labile şi centrii de rezistentă îmi permit, prin ochiurile lor bine conturate, să 
apăr orice atac al lui şi să mă acopăr rapid. Joc cu încordare, o tensiune 
peste ură şi iubire, implacabilă şi poate personificată îmi dirijează 
mişcările, 

Jocul este dur. Îi capturez piesă cu piesă, grup după grup. Îmi sacrific 
piese în punctele sale vitale, dar îi dărîm structura. 

Dragonul stă calm, privind tabla concentrat. În plămânul drept se înfiripă 
o structură albă. 

— Vrei o ţigară? mă întrebă candid. 

— Taci şi joacă! îi zimbesc ironic la rîndul meu şi-i capturez grupul. 

Atac sistematic curăţindu-mi corpul de piesele sale. Lupta se dă acum în 
picior. Ultimul său cap de pod. Un grup de şase piese în laba piciorului 
drept... 

— KO! îmi spune zîmbind vesel. 

= CE? 

— KO! Nu poţi lua, nu pot captura. Nu 
se numără... Ai cîştigat. Du-te! îmi 
zîmbeşte calm, dar ameninţător. Un al 
şaselea simţ mă avertizează că pericolul 
încă nu a dispărut. 

— Pe unde să plec? Cum cobor coloana 
asta? 

— Care coloană? Uită-te în jur. 

Ne aflăm în mijlocul unei cîmpii. O 
potecă începe sau se termină sub tălpile 
mele. 

— Du-te! Ce mai aştepţi? Acum m-ai 
învins! 

Mă îndrept spre el şi ochii săi mă 
întreabă: „Nu fug. Nu mă apăr. Poţi să 

loveşti?” Ochii mei îi răspund „NU” şi pornesc pe cărarea ce şerpuieşte 
printre tufişuri. Mă opresc la cîţiva metri de el şi mă întorc. Întind mîinile 
înainte cu pumnii strînşi şi mă aplec. Se apleacă şi el. 

Am pornit repede pe cărare şi m-am oprit la uşa ce-mi bara drumul. În 
jurul ei nimic, doar o uşă în mijlocul drumului. O deschid, păşesc şi mă 
prăbuşesc în fotoliu... 

— Interesant, spuse bătrînul desfăcîndu-i electrozii. Ai reprezentări 
foarte curioase în subconştientul dumitale. 

Omul îşi trece mîinile prin păr privindu-l aiurit. Buzele se mişcă spas- 
modic. Bătrînul îi întinse un pahar cu apă. 

— Am vorbit în somn? întreabă omul după ce bău apa. 

— Puțin. Dar interesant. Du-te dincolo să-ţi facă sora analizele. 

— Mai întîi am să vă rog să-mi grefaţi alte vene în laba piciorului. 
Numai porțiunea asta, şase vene, astea, şi degetul se plimba arătîndu-le 
bătrînului. 

— Bine, îi răspunse bătrînul blînd, du-te dincolo. 

Cînd s-a întors, bătrînul mîngiia claviatura calculatorului. Ecranul 
răspundea afişînd cifre, grafice, figuri geometrice. Omul privea camera 
fără să înţeleagă. 

— Dă-mi analizele. 

Le-a luat şi a introdus cartela în calculator. 

— Nu-ţi mai aminteşti nimic? l-a întrebat zîmbind. 

— NU, răspunse omul. 

— Nu-i nimic, îţi povestesc eu, o să-ţi aminteşti. 

Degetele bătrînului parcă ar cînta la pian pe claviatura ordinatorului. 

— Iată analizele dumitale înainte de a veni la mine... Vezi?... spectrul 
bioenergetic indică în mod clar diagnosticul. Şi sentinţa apare clar pe 
ecran: NEOPLASM PULMONAR. Noi te-am supus unui tratament prin 
regresie, tehnica vizualizării. Te-am ajutat puţin prin hipnoză şi se pare că 
ai reuşit, 

— Tot nu înţeleg, insistă omul. 

— Ţi-ai stimulat sistemul imunologic cu ajutorul fanteziei. Ai personifi- 
cat cancerul şi te-ai luptat cu el. Hai să vedem analizele de acum. Ecranul 
afişa: SUBIECT SĂNĂTOS. 

— Îmi amintesc că am jucat GO cu cineva... 

Bătrînul rise. 

— Eşti original! Încă n-am mai auzit aşa ceva. Sora intră dîndu-i o 
hîrtie. Bătrînul o studiază o clipă, apoi îi spune omului: Ai avut dreptate, 
conţineau celule canceroase atenuate. Puteau ataca oricînd, acum sau peste 

zece ani. 

— Dar nu-mi amintesc aproape nimic... Ba da, era cineva cu numele 
unui personaj de-al meu. 

— Bi, şocul a fost mare. În plus te-am stimulat continuu prin cuplajul cu 
calculatorul. Omul de care-mi spui este din stratul superficial al subconşti- 
entului şi psihovizualizatorul provoacă o atenuare temporară a memoriei. 
Stai să-ţi povestesc ce am înregistrat noi, apoi o să-ți povestesc despre 
tratament. Vrei? 

— Sigur că vreau. 

— Ei bine, fii atent: ţi-ai imaginat o uşă, noi am văzut un om intrînd şi... 

— ...Uşa s-a închis în urma lui şi atunci soarele a explodat deasupra, 
inundîndu-l dintr-o dată cu lumina sa lichidă, încălzindu-i trupul uscat pînă 
la suflet de lungul marş solitar... 

